**SLOVENŠČINA - dodatne naloge**

**Navadni jagodnjak (opis rastline) – branje z razumevanjem**

Spoštovane poslušalke, cenjeni poslušalci. Junijski sprehod v bližnji gozd lahko povežete z nabiranjem jagod. Razveselile vas bodo s svojimi rdečimi in dišečimi plodovi. Za danes smo vam v oddaji Dober dan, narava pripravili nekaj podatkov o navadnem jagodnjaku.

Jagodnjak raste ob robu gozda in na gozdnih posekah. Za rast potrebuje vodo, veliko svetlobe in toplote. V zemlji ima koreniko. Iz nje rastejo peclji 3-delnih listov, na katerih so po trije zeleni, kosmati in nazobčani listi. Iz korenike požene tudi cvetno steblo. Zraste do 22 cm. Na vrhu se razraste v majhne peclje. Na njih so majhni beli cvetovi. Jagodnjak cveti v mesecu maju. Cvetove oprašujejo žuželke. Junija se razvijejo prvi plodovi – jagode. Najprej so zelene, ko dozorijo, pa so rdeče in lepo dišijo. Nabiramo jih junija, v hribih pa nekoliko pozneje. Z njimi se hranijo tudi živali, na primer polži in medvedi.

Ustno odgovori na spodnja vprašanja.

1. S čim lahko povežete junijski sprehod v bližnji gozd?
2. Kje raste navadni jagodnjak? Kaj potrebuje za rast? Kaj ima v zemlji?
3. Kaj raste iz korenike? Kakšni so zeleni listi na koncu peclja? Kaj še požene iz korenike? Kako visoko zraste cvetno steblo? V kaj se na vrhu razraste cvetno steblo?
4. Kaj je na koncu majhnih pecljev? Kakšne barve so cvetovi? Kdaj cveti navadni jagodnjak?
5. Kdo ga oprašuje? V katerem mesecu se razvijejo prvi plodovi?
6. Kako se imenujejo plodovi navadnega jagodnjaka? Kakšne barve so plodovi na začetku?
7. Kakšen barve so, ko dozorijo?
8. Kdaj nabiramo plodove? Kdo se hrani z jagodami?

PRIMER NAREKA

Marko Ferjančič, Jana Lemut, Anica Kravos, Ivana Novak, Andraž Krašna, Barbara Curk gredo na bližnji Kovk. Razposajeni kužki Piki, Muri, Reks in Alfi igrivo skačejo pred njimi. Kmet Jakob Bogataj grabi pokošeno travo. Kdo mu tako pridno pomaga? Prijatelj Janez Petrič iz Planine in bratranec Franc Kopač iz Žapuž urno pospravljata seno. Kaj so opazili otroci? Anica, Marko in Jana občudujejo mravlje, ki nosijo težke tovore. Ivana, Barbara in Andraž pa s pogledi iščejo Nanos, ki so ga že prekrili temni oblaki. Marko, Anica, Jana, brž na delo! Pomagajte pri spravilu sena! Nevihta se bliža!

NAREK težjih besed

Anže je šel na sprehod. S seboj je vzel nahrbtnik. Odložil ga je na klopco. Mimo je prišel gospod Maj s kužkom Fifijem. Fifi je močno lajal na Anžetov nahrbtnik. Anže je opazil, da po njem leze polž. Glasno se je zasmejal.